CELEX: 32016D1359
Language: el
Date: 2016-08-08 00:00:00
Title: Εκτελεστική απόφαση (ΕΕ) 2016/1359 της Επιτροπής, της 8ης Αυγούστου 2016, για την τροποποίηση της εκτελεστικής απόφασης 2012/270/ΕΕ σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) [κοινοποιηθείσα υπό τον αριθμό C(2016) 5038]

10.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 215/29
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1359 ΤΗΣ ΕΠΙΤΡΟΠΉΣ
   της 8ης Αυγούστου 2016
   για την τροποποίηση της εκτελεστικής απόφασης 2012/270/ΕΕ σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner)
   
      
         [κοινοποιηθείσα υπό τον αριθμό C(2016) 5038]
      
   
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος,
   Εκτιμώντας τα ακόλουθα:
   
               (1)
            
            
               Η εκτελεστική απόφαση 2012/270/EΕ της Επιτροπής (2) καθόρισε μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris, Epitrix similaris, Epitrix subcrinita και Epitrix tuberis, οι οποίοι συνιστούν επιβλαβείς οργανισμούς που δεν περιλαμβάνονται στα παραρτήματα I ή II της οδηγίας 2000/29/EΚ.
            
         
               (2)
            
            
               Μετά την έκδοση της εκτελεστικής απόφασης 2014/679/ΕΕ της Επιτροπής (3) για την τροποποίηση της εκτελεστικής απόφασης 2012/270/ΕΕ, μια έκθεση επίσημου εργαστηρίου που υπέβαλε το εθνικό εργαστήριο αναφοράς της Ισπανίας, με βάση επιστημονική ανακοίνωση που δημοσίευσαν οι Οrlova-Βienkowskaja MJ (4), κατέδειξε ότι ο επιβλαβής οργανισμός που ταυτοποιείται ως Epitrix similaris (Gentner) χαρακτηρίστηκε εσφαλμένα ως επιβλαβής. Θα έπρεπε, αντιθέτως, να είχε ταυτοποιηθεί ως Epitrix papa sp. n. Επιπροσθέτως, και σύμφωνα με τις πλέον πρόσφατες πληροφορίες που υποβλήθηκαν από την Ισπανία και την Πορτογαλία, ο οργανισμός που προκαλεί βλάβη στις πατάτες σε ορισμένες περιοχές και είχε προηγουμένως ταυτοποιηθεί ως Epitrix similaris (Gentner) ταυτοποιείται στο εξής ως Epitrix papa sp. n. Περαιτέρω, επιβεβαιώθηκε ότι ουδέποτε έχει διαπιστωθεί παρουσία του οργανισμού Epitrix similaris (Gentner) στο έδαφος της Ένωσης. Κατά συνέπεια, η εκτελεστική απόφαση 2012/270/ΕΕ δεν θα πρέπει να καλύπτει πλέον τον οργανισμό Epitrix similaris (Gentner), αλλά τον επιβλαβή οργανισμό Epitrix papa sp. n.
            
         
               (3)
            
            
               Μετά την έκδοση της εκτελεστικής απόφασης 2014/679/ΕΕ για την τροποποίηση της εκτελεστικής απόφασης 2012/270/ΕΕ, η πείρα που αποκτήθηκε από την Ισπανία και την Πορτογαλία δείχνει ότι θα πρέπει να οριστεί ουδέτερη ζώνη πλάτους τουλάχιστον 500 μέτρων πέρα από τα όρια μιας προσβεβλημένης ζώνης, για να διασφαλιστεί η αποτελεσματική προστασία του εδάφους της Ένωσης.
            
         
               (4)
            
            
               Κατά συνέπεια, η εκτελεστική απόφαση 2012/270/ΕΕ θα πρέπει να τροποιηθεί ανάλογα.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις της εκτελεστικής απόφασης 2012/270/ΕΕ
   Η εκτελεστική απόφαση 2012/270/ΕΕ τροποποιείται ως εξής:
   
               1)
            
            
               Στον τίτλο, οι λέξεις «Epitrix similaris (Gentner)» αντικαθίστανται από τις λέξεις «Epitrix papa sp. n.».
            
         
               2)
            
            
               Στο άρθρο 1, οι λέξεις «Epitrix similaris (Gentner)» αντικαθίστανται από τις λέξεις «Epitrix papa sp. n.».
            
         
               3)
            
            
               Στο παράρτημα IΙ τμήμα 1 παράγραφος 1, το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           ουδέτερη ζώνη πλάτους τουλάχιστον 500 μέτρων πέρα από τα όρια μιας προσβεβλημένης ζώνης· όταν ένα μέρος του αγροτεμαχίου εμπίπτει στην ουδέτερη ζώνη, τότε το σύνολο του αγροτεμαχίου αποτελεί μέρος της ουδέτερης ζώνης».
                        
                     
         Άρθρο 2
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Αυγούστου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Εκτελεστική απόφαση 2012/270/ΕΕ της Επιτροπής, της 16ης Μαΐου 2012, σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) (ΕΕ L 132 της 23.5.2012, σ. 18).
   
      (3)  Εκτελεστική απόφαση 2014/679/ΕΕ της Επιτροπής, της 25ης Σεπτεμβρίου 2014, για την τροποποίηση της εκτελεστικής απόφασης 2012/270/ΕΕ, όσον αφορά την περίοδο εφαρμογής της και τη διακίνηση, σε εγκαταστάσεις συσκευασίας, κονδύλων πατάτας καταγόμενων από οριοθετημένες περιοχές, με σκοπό την πρόληψη της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) (ΕΕ L 283 της 27.9.2014, σ. 61).
   
      (4)  http://www.eje.cz/artkey/eje-201504-0028_epitrix_papa_sp_n_coleoptera_chrysomelidae_galerucinae_alticini_previously_misidentified_as_epitrix_sim.php